
Σύσταση
ΣΥΣΤΑΣΗΣ ΤΟΥ ΣΥΜΒΟΥΛΙΟΥ
σχετικά με το εθνικό πρόγραμμα μεταρρυθμίσεων της Ελλάδας του 2012
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 121 παράγραφος 2 και το άρθρο 148 παράγραφος 4,

Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών
, και ιδίως το άρθρο 5 παράγραφος 2,

Έχοντας υπόψη τη σύσταση της Ευρωπαϊκής Επιτροπής
,

Έχοντας υπόψη τα ψηφίσματα του Ευρωπαϊκού Κοινοβουλίου
, 

Έχοντας υπόψη τα συμπεράσματα του Ευρωπαϊκού Συμβουλίου,

Έχοντας υπόψη τη γνώμη της Επιτροπής Απασχόλησης,

Μετά από διαβούλευση με την Οικονομική και Δημοσιονομική Επιτροπή,

Εκτιμώντας τα ακόλουθα:

(1)
Στις 26 Μαρτίου 2010, το Ευρωπαϊκό Συμβούλιο συμφώνησε με την πρόταση της Ευρωπαϊκής Επιτροπής για τη δρομολόγηση της στρατηγικής «Ευρώπη 2020», μιας νέας στρατηγικής για την ανάπτυξη και την απασχόληση, η οποία, βασιζόμενη στον μεγαλύτερο συντονισμό των οικονομικών πολιτικών, θα εστιαστεί σε νευραλγικούς τομείς στους οποίους απαιτείται δράση ώστε να ενισχυθεί το δυναμικό διατηρήσιμης ανάπτυξης και ανταγωνιστικότητας της Ευρώπης.

(2)
Στις 13 Ιουλίου 2010, το Συμβούλιο εξέδωσε σύσταση σχετικά με τους γενικούς προσανατολισμούς της οικονομικής πολιτικής των κρατών μελών και της Ένωσης (2010 έως 2014) και, στις 21 Οκτωβρίου 2010, εξέδωσε απόφαση σχετικά με τις κατευθυντήριες γραμμές των πολιτικών απασχόλησης των κρατών μελών
, οι οποίες από κοινού αποτελούν τις «ολοκληρωμένες κατευθυντήριες γραμμές». Τα κράτη μέλη κλήθηκαν να λαμβάνουν υπόψη τις ολοκληρωμένες κατευθυντήριες γραμμές στις εθνικές τους οικονομικές πολιτικές και πολιτικές απασχόλησης.

(3)
Στις 12 Ιουλίου 2011, το Συμβούλιο εξέδωσε σύσταση για το εθνικό πρόγραμμα μεταρρυθμίσεων της Ελλάδας για το 2011.

(4)
Στις 23 Νοεμβρίου 2011, η Επιτροπή ενέκρινε τη δεύτερη Ετήσια Επισκόπηση της Ανάπτυξης, σηματοδοτώντας την έναρξη του δεύτερου Ευρωπαϊκού Εξαμήνου εκ των προτέρων και ολοκληρωμένου συντονισμού πολιτικής, το οποίο εντάσσεται στη στρατηγική «Ευρώπη 2020».

(5)
Στις 2 Μαρτίου 2012, το Ευρωπαϊκό Συμβούλιο υιοθέτησε τις προτεραιότητες για την εξασφάλιση χρηματοπιστωτικής σταθερότητας, δημοσιονομικής εξυγίανσης και δράσης για την τόνωση της ανάπτυξης. Υπογράμμισε την ανάγκη να επιδιωχθεί διαφοροποιημένη και ευνοϊκή για την ανάπτυξη δημοσιονομική εξυγίανση, να αποκατασταθεί η υπό κανονικούς όρους χορήγηση δανείων προς την οικονομία, να υποστηριχθεί η ανάπτυξη και η ανταγωνιστικότητα, να καταπολεμηθεί η ανεργία και οι κοινωνικές επιπτώσεις της κρίσης και να εκσυγχρονιστεί η δημόσια διοίκηση.

(6)
Στις 2 Μαρτίου 2012, το Ευρωπαϊκό Συμβούλιο κάλεσε επίσης τα κράτη μέλη που συμμετέχουν στο Σύμφωνο για το Ευρώ + να υποβάλουν εγκαίρως τις δεσμεύσεις τους, προκειμένου να περιληφθούν στα αντίστοιχα προγράμματα σταθερότητας ή σύγκλισης και στα εθνικά τους προγράμματα μεταρρυθμίσεων.

(7)
Στις 12 Απριλίου 2012, η Ελλάδα υπέβαλε το εθνικό της πρόγραμμα μεταρρυθμίσεων για το 2012 καθώς και ελλιπείς πληροφορίες σχετικά με τα δημοσιονομικά της σχέδια. Οι ελληνικές αρχές καλούνται να υποβάλουν την πλήρη σειρά τυποποιημένων πινάκων που απαιτεί το προληπτικό σκέλος του Συμφώνου Σταθερότητας και Ανάπτυξης. 

(8)
Στις 21 Φεβρουαρίου 2012, η Ευρωομάδα συμφώνησε ως προς ένα δεύτερο πρόγραμμα οικονομικής προσαρμογής για την Ελλάδα. Η εφαρμογή των οικονομικών πολιτικών που περιγράφονται στο Μνημόνιο συνεννόησης για τους ειδικούς όρους της οικονομικής πολιτικής θα συμβάλει στη μείωση του ελληνικού δημόσιου χρέους στο 117% του ΑΕΠ έως το 2020. Συμφωνήθηκε ότι η χρηματοδότηση του προγράμματος από επίσημες πηγές θα ανερχόταν σε 130 δισεκατ. ευρώ έως το 2014, επιπλέον των ποσών που διατέθηκαν με το πρώτο χρηματοδοτικό πρόγραμμα.

(9)
Η αποδέσμευση των δόσεων πραγματοποιείται με βάση την τήρηση ποσοτικών κριτηρίων για τις επιδόσεις της χώρας σε συνδυασμό με μια θετική αποτίμηση της προόδου που επιτελέσθηκε όσον αγορά τα κριτήρια πολιτικής που θεσπίζονται με την απόφαση 2011/734/EΕ του Συμβουλίου της 12ης Ιουλίου 2011 (όπως τροποποιήθηκε στις 8 Νοεμβρίου 2011 και στις 13 Μαρτίου 2012) και το Μνημόνιο συνεννόησης για τους ειδικούς όρους της οικονομικής πολιτικής, το οποίο υπεγράφη στις 14 Μαρτίου 2012.

(10)
Στις 19 Μαρτίου 2012, το ΕΤΧΣ (Ευρωπαϊκό Ταμείο Χρηματοπιστωτικής Σταθερότητας) κατέβαλε στην Ελλάδα το πρώτο μέρος (5,9 δισεκατ. ευρώ) της πρώτης δόσης (14,5 δισεκατ. ευρώ) του νέου χρηματοδοτικού προγράμματος. Η Ελλάδα έλαβε επίσης 1,6 δισεκατ. ευρώ από το ΔΝΤ. Έως τον Μάιο του 2012 η Ελλάδα έλαβε 147,5 δισεκατ. EUR από επίσημες χρηματοδοτικές πηγές στο πλαίσιο του πρώτου και του δεύτερου προγράμματος.

(11)
Το 2010 και το 2011, η Ελλάδα σημείωσε κάποια πρόοδο όσον αφορά την επίτευξη των φιλόδοξων στόχων του προγράμματος προσαρμογής. Η εφαρμογή προσέκρουσε σε διάφορα προβλήματα: πολιτική αστάθεια, κοινωνική αναταραχή και ζητήματα διοικητικής δυναμικότητας, ενώ ο σοβαρότερος παράγοντας ήταν η οικονομική ύφεση που ήταν πολύ βαθύτερη από ό,τι είχε προβλεφθεί. Σημαντικοί δημοσιονομικοί στόχοι δεν επιτεύχθηκαν, πράγμα το οποίο οδήγησε στη θέσπιση επιπρόσθετων μέτρων εξυγίανσης καθ' όλο το 2010 και το 2011. Ωστόσο η Ελλάδα επέτυχε σημαντική μείωση του ελλείμματος γενικής κυβέρνησης: από 15,8 τοις εκατό του ΑΕΠ το 2009 σε 9,1 τοις εκατό το 2011.

(12)
Στις 18 Απριλίου 2012, η Επιτροπή εξέδωσε ανακοίνωση με τίτλο «Ανάπτυξη για την Ελλάδα» στην οποία τονίζει τον θετικό αντίκτυπο που μπορεί να έχει η πλήρης και αποτελεσματική εφαρμογή του προγράμματος οικονομικής προσαρμογής που θέτει τα θεμέλια για ανάπτυξη, επενδύσεις και κοινωνική ανανέωση. Η εν λόγω ανακοίνωση υπενθυμίζει ότι η Ελλάδα μπορεί να αντλήσει δύναμη και συγκεκριμένη υποστήριξη από τη συμμετοχή της στην ΕΕ και στη ζώνη του ευρώ. Υπογραμμίζει ότι οι μεταρρυθμίσεις που αναφέρονται στο δεύτερο πρόγραμμα οικονομικής προσαρμογής έχουν σκοπό την αποκατάσταση του δυναμικού ανάπτυξης και δημιουργίας απασχόλησης της ελληνικής οικονομίας και τη διαμόρφωση μιας δικαιότερης κοινωνίας. Περιγράφει την εκτενή οικονομική στήριξη που παρέχεται στην Ελλάδα και τονίζει την ετοιμότητα των εταίρων της Ελλάδας και ιδίως της Επιτροπής για την εξεύρεση τρόπων μεγιστοποίησης του αντίκτυπου των πρώτων αποτελεσμάτων μέσω άμεσων ενεργειών και στήριξης από μέρους της ΕΕ. 

(13)
Η οικονομική κρίση και τα επακόλουθα μέτρα δημοσιονομικής εξυγίανσης είχαν αντίκτυπο στην ικανότητα της Ελλάδας να επιτύχει τους στόχους της στρατηγικής «Ευρώπη 2020», ιδίως τους στόχους που έχουν κοινωνικό προσανατολισμό. Ωστόσο, οι διαρθρωτικές μεταρρυθμίσεις, ιδίως εκείνες που αφορούν την αγορά εργασίας, η ελευθέρωση διαφόρων τομέων και ορισμένα μέτρα για τη βελτίωση του επιχειρηματικού περιβάλλοντος, θα συμβάλουν στην προώθηση του ανταγωνισμού, στην τόνωση της παραγωγικότητας, στην αύξηση της απασχόλησης και στη μείωση του κόστους παραγωγής, συμβάλλοντας έτσι στην αύξηση της απασχόλησης και στον περιορισμό της φτώχειας και του κοινωνικού αποκλεισμού μεσοπρόθεσμα. Παρά την οικονομική κρίση, η Ελλάδα συνέχισε να εργάζεται για την επίτευξη των περιβαλλοντικών στόχων της στρατηγικής «Ευρώπη 2020».

(14)
Διεξάγεται στρατηγικός αναπρογραμματισμός των διαρθρωτικών ταμείων που εστιάζεται στη στήριξη της απασχόλησης των νέων και της ανταγωνιστικότητας (ιδίως των ΜΜΕ). Τα νέα μέτρα ενισχύουν δράσεις στους τομείς του διαβατηρίου απασχόλησης, της κατάρτισης και των επαγγελματικών προσόντων, καθώς και της πρόσβασης των ΜΜΕ σε χρηματοδότηση. 
(15)
Η Ελλάδα έχει αναλάβει μια σειρά δεσμεύσεων στο πλαίσιο του Συμφώνου για το Ευρώ+. Οι δεσμεύσεις, όπως και ο τρόπος εφαρμογής τους που παρουσιάσθηκε το 2011, αποβλέπουν στη στήριξη της απασχόλησης, τη βελτίωση της ανταγωνιστικότητας, την τόνωση της διατηρησιμότητας των δημόσιων οικονομικών και στην ενίσχυση της χρηματοπιστωτικής σταθερότητας. 
ΣΥΝΙΣΤΑ στην Ελλάδα:

Να εφαρμόσει τα μέτρα που θεσπίζονται στην απόφαση 2011/734/EΕ του Συμβουλίου της 12ης Ιουλίου 2011, όπως τροποποιήθηκε στις 8 Νοεμβρίου 2011 και στις 13 Μαρτίου 2012, και στο Μνημόνιο συνεννόησης για τους ειδικούς όρους της οικονομικής πολιτικής, το οποίο υπεγράφη στις 14 Μαρτίου 2012.

Βρυξέλλες, 

Για το Συμβούλιο

Ο Πρόεδρος
�	ΕΕ L 209 της 002.08.1997, σ. 1


�	COM(2012)307 τελικό


�	P7_TA(2012)0048 και P7_TA(2012)0047


�	Απόφαση αριθ. 2012/238/EΕ του Συμβουλίου της 26ης Απριλίου 2012.

